Hjúkrunarfræðingar á bráðamóttöku Landspítalans telja ekki réttlætanlegt að þeir beri ábyrgð á öryggi sjúklinga við það óboðlega ástand sem ríki á bráðamóttöku spítalans. Þess er krafist að stjórnvöld og Landspítali staðfesti skriflega að ábyrgðin liggi þar en ekki hjá hjúkrunarfræðingum, komi upp alvarleg atvik sem rekja megi beint eða óbeint til álags á Bráðamótttökunni.
Trúnaðarmenn hjúkrunarfræðinga á Bráðamóttöku Landspítalans hafa sent frá sér yfirlýsingu fyrir hönd hjúkrunarfræðinga á deildinni þar sem því er mótmælt að Landspítalinn hafi verið tekinn af neyðarstigi yfir á hættustig. Stærsta bráðamóttaka landsins sé illa í stakk búin til að vera í viðbragðsstöðu og sinna skilgreindu hlutverki sínu. Hjúkrunarfræðingar segja ástandið löngu orðið óboðlegt bæði starfsfólki og sjúklingum. Vandamál spítalans kristallist á Bráðamóttökunni því innlagnarvandi hafi gríðarelg áhrif á alla starfsemi deildarinnar. Það auka álag sé óviðunandi. Hjúkrunarfræðingar telja sig ekki geta sinnt starfi sínu eins og af þeim sé æltalst við þessar aðstæður. Hvorki geti þeir tryggt öryggi sjúklinga né starfsfólks í því umhverfi sem boðið sé upp á. Í marsbyrjun hafi stöðugildum hjúkrunarfræðinga fækkað um tíu og fyrir hafi skort tíu stöðugildi. Ef starfsaðstaða verði ekki bætt sé ljóst að fleiri muni fara. Enginn geti tekið þátt í þessu langhlaupi endalaust.

Hjúkrunarfræðingar á bráðamóttöku Landspítalans krefjast þess að spítalinn og stjórnvöld staðfesti skriflega að vegna álags geti stafsfólk ekki lengur borið ábyrgð á öryggi sjúklinga, heldur verði hún að liggja hjá stjórn spítalans og stjórnvöldum.